
ЗАПИСНИК
о раду 85. седнице Oпштинског већа општине Топола, одржане дана 15.05.2026. године (петак), са почетком у 908  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Момчило Васиљевић, Радослав Станковић, Данијела Дамњановић, Саша Обрадовић и др Горан Ђорђевић (од 9,15 часова),
· Драган Манојловић, помоћник председника општине, 
· Ђорђе Глигоријевић, секретар Скупштине општине,
· Милена Симић, општински правобранилац,
· Jасна Миљковић, руководилац Одељења за буџет, финансије, привреду и друштвене делатности,
· Ивана Радовић, законски заступник ДОО „Агенције за рурални развој општине Топола“ Топола,
· Софија Радојковић, председник Конкурсне комисије за спровођење јавног конкурса за попуњавање радног места начелник Општинске управе – положај у I групи,
· Виолета Говедарица, сарадник за комуналне, имовинско-правне и стамбене послове,
· Весна Павловић Костић, саветник за послове саобраћаја,
· Маријана Вујичић, в.д. директор ЈКСП „Топола“ Топола,
· Далибор Коцић, директор за техничке послове ЈКСП „Топола“ Топола,
· Слађана Глишић, в.д. директор Туристичке организације „Опленац“ Топола, 
· Ема Стевановић, директор Културног центра Топола,
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 85. седницу Општинског већа.
Усвајање Записника о раду 79. седнице Општинског већа оштине Топола

Пошто дискусије није било, једногласно је усвојен Записник о раду 79. седнице Општинског већа општине Топола, као у материјалу.

Председавајућа је предложила да се дневни ред допуни ургентним тачкама: 
· Разматрање предлога Решења о постављању начелника Општинске управе општине Топола – положај у I групи,

· Разматрање предлога Одлуке о прибављању непокретности у јавну својину општине Топола путем непосредне погодбе,
· Разматрање захтева ПУ „Софија Ристић“ Топола  за обезбеђивање изласка геометра на терен у циљу омеђавања парцеле к.п. бр. 1695 КО Топола варош, који се односи на Среску кућу, јер је инспекција наложила да се тај објекат огради, како би био безбедан, а да бисмо што пре урадили,
· Разматрање захтева председника Савета МЗ Крћевац за поправку ударних рупа, пошто им је 21. маја црквена слава,
        које би се разматрале пре појединачних финансијских захтева.
Једногласно су усвојени предлози за допуну дневног реда.

Једногласно је у целости усвојен
Д Н Е В Н И   Р Е Д
1. Разматрање Извештаја о степену усклађености планираних и реализованих активности из програма пословања ЈКСП „Топола“ за период од 01.01.2026. до 31-03.2026. године,
2. Разматрање Ценовника услуга ЈКСП „Топола“ за послове поверене од стране СО Топола,
3. Разматрање захтева председника Савета МЗ Липовац за проширње водоводне линије већим капацитетом цеви у МЗ Липовац,
4. Разматрање захтева станара улице Кнеза Лазара у Тополи за поправку улице оштећене после извођења радова на постављању водоводне мреже,
5. Разматрање Предлога програма подршке за спровођење пољопривредне политике и политике руралног развоја за општину Топола за 2026. годину,
6. Разматрање предлога Одлуке о давању у закуп пословног простора у МЗ Наталинци,
7. Разматрање захтева Културног центра Топола за додатна средства у циљу штампања књиге „Огетски снег“ аутора Зорана Радојковића,
8. Разматрање Извештаја о раду Туристичке организације „Опленац“ Топола за 2025. годину са финансијским извештајем,
9. Разматрање захтева Туристичке организације „Опленац“ Топола за додатна средства,
10. Разматрање захтева Завода за заштиту споменика културе Крагујевац за изјашњење о заинтересованости куповине пословног простора „Борели“ ДП у стечају,
11. Упознавање са обавештењем Општинског правобранилаштва општине Топола упућеног председнику општине Топола,
12. Разматрање захтева председника Савета МЗ Липовац за доделу пропуста за више путних праваца,
13. Разматрање захтева председника Савета МЗ Шуме за доделу пропуста,
14. Разматрање захтева председника Савета МЗ Винча за финансијска средства,
15. Разматрање захтева Дражена Марковића из Десимировца, чији је пуномоћник адвокат Јасмина Недељковић из Крагујевца за накнаду материјалне штете на возилу,
16. Разматрање захтева Милошевић Зорана из Страгара за надокнату материјалне штете на возилу,
17. Разматрање предлога Решења о постављању начелника Општинске управе општине Топола – положај у I групи,

18. Разматрање предлога Одлуке о прибављању непокретности у јавну својину општине Топола путем непосредне погодбе,
19. Разматрање захтева ПУ „Софија Ристић“ Топола  за обезбеђивање изласка геометра на терен у циљу омеђавања парцеле к.п. бр. 1695 КО Топола варош,
20. Разматрање захтева председника Савета МЗ Крћевац за поправку ударних рупа,
21. Разматрање појединачних захтева за лечење:
· Петровић Петар из Наталинаца,
· Кузмић Гордана из Јунковца,
· Јовановић Јелена из Жабара,
· Топаловић Адамка из Јунковца,
· Јовановић Зоран из Тополе,
· Кузмановић Милован из Божурње,
22. Разно.

На предлог председавајуће, обједињено је разматрање 1.-4. тачке дневног реда, при чему ће се о свакој појединачно изјаснити.

Прва тачка дневног реда- Разматрање Извештаја о степену усклађености планираних и реализованих активности из програма пословања ЈКСП „Топола“ за период од 01.01.2026. до 31-03.2026. године
Друга тачка дневног реда- Разматрање Ценовника услуга ЈКСП „Топола“ за послове поверене од стране СО Топола 

Трећа тачка дневног реда- Разматрање захтева председника Савета МЗ Липовац за проширење водоводне линије већим капацитетом цеви у МЗ Липовац 

Четврта тачка дневног реда- Разматрање захтева станара улице Кнеза Лазара у Тополи за поправку улице оштећене после извођења радова на постављању водоводне мреже 

Маријана Вујичић: што се тиче прве тачке, у питању је наш квартални извештај који смо у обавези да доставимо до краја априла. Из овог извештаја се види да су реализоване наше редовне активности у прва три месеца. Остварени резултат је губитак у висини од 1.500.000,00 динара, у односу на прошлу годину пред крај, кад смо имали баш знатно већи губитак у овом периоду. Ово сад није страшно по нама и надам се да ћемо моћи у другом кварталу ово да сведемо на неку нулу и да остваримо неки резултат који ће бити добар. Што се тиче осталих ставки, нисмо имали никаквих пробијања у односу на Програм пословања, ни код трошкова запослених, ни код динамике запослених, зарада, све је у складу са Програмом. Што се тиче субвенција и осталих прихода из буџета, у овом периоду од 1. јануара до 31. марта, пренета средства од стране буџета општине Топола су 6.263.137,00 динара. Од тога су субвенционисане цене комуналних услуга, па су текуће субвенције пренете у висини од 2.797.080,00 динара, а капиталне субвенције у висини од 3.466.057,00 динара. Остали преноси су били у висини од 14.895.960,00 динара и у оквиру ових средстава налази се и део средстава који је пренет из 2025. године. Што се тиче кредитне задужености, имамо нови кредит само код набавке нових машина. Прошле године смо исплатили један кредит, па смо на том простору који смо имали на капиталним субвенцијама набавили друге машине, тако да немамо увећање тих капиталних субвенција, него практично само замену. Што се тиче Ценовника за поверене послове, ми смо овај Ценовник већ усвојили на седници Скупштине, када је донета Одлука о поверавању послова одржавања путева и улица. Међутим, једна ставка је само овде додата у овом Ценовнику и односи се на цене камена. У моменту када је тада донета Одлука, овај Ценовник је и усвојен, да би могли да радимо ове друге ствари везане за механизацију. Ми нисмо имали тада расписану набавку за камен, па самим тим нисмо ни могли да дамо ту цену, него је морала да се донесе Одлука, да ми можемо на основу Одлуке да распишемо набавку. Сада смо то урадили. Добили смо цене, ставили смо у Ценовник. То је само измена код овог Ценовника, а све друго је остало исто. 

Далибор Коцић: трећа тачка везана је за проширење водоводне линије у МЗ Липовац. У задњих неколико година имамо више захтева за проширење линије. Међутим, капацитет постојећих водоводних инсталација је такав да недозвољава проширење ни за једног новог корисника, јер и постојећи корисници имају проблем због такве ситуације на терену. Уколико се сложите са предложеном процедуром, може да се уђе у процедуру. Да би се ишта радило на том потезу и било ком потезу око проширења водоводне линије, потребно је да се уради пројектно-техничка документација. Уколико уопште има у буџету простора на тој позицији, може да се ангажује пројектант да уради пројекат на основу пројектног задатка који ћемо дати ми. У нашем допису је на другој страни, таксативно наведен и редослед радњи које би требале да се ураде да се до тога дође. Израду пројектног задатка радимо ми, а одабир пројектанта ради општина. Када пројектант изради пројекат, на основу тог пројекта добија се дозвола и ми можемо да изведемо радове. У овој тренутној ситуацији, немогуће је ишта урадити, док се не обухвати цело то подручје. Многи корисници су ту повезивани са једног на друго двориште, што значи да би израда тог пројекта обухватала искључивање тих корисника, извлачење свих на јавну површину и поновно превезивање. То је једна озбиљнија прича, која би дала простора касније да се даље проширује ова линија. Што се тиче захтева групе грађана из Улице кнеза Лазара, где се људи жале на урушавање пута након изведених радова приликом израде потиса ка Опленцу. Ту су извођачи постављали потисни цевовод и порављали пут након тога. Очигледно то није у најбољем стању, али ово апсолутно није у надлежности ЈКСП. Требало би позвати надзор да изађе, да констатује шта не ваља и да извођач дође да поправи оно што је урушио.
Од 9,15 часова седници Општинског већа присуствује већник др Горан Ђорђевић.

На питање Јелене Јовановић да ли су цене по којима је општина набављала камен исте као и предложене у Ценовнику, Јасна Миљковић је рекла да је уговор из прошле године био са предузећем „Срки“ доо и по том уговору цена каменог агрегата 0-31,5 mm била је 700,00 динара без пдв-а, каменог агрегата 0-63 mm 570,00, а каменог агрегата веће фракције била је 450,00 динара. Што се тиче осталих, исто су мање биле код тог нашег изабраног извођача на тржишту. У 2026. години, ти послови су поверени комуналном. Што се тиче проширења за Липовац, ми немамо средстава за пројектно-техничку документацију. Ако желите, то може да нам буде један од приоритета за `27. годину, ако не успемо пре, јер је буџет ограничен и лимитиран. 

После завршене дискусије, са 6 гласова „за“ и 1 гласом „уздржан“ (Момчило Васиљевић) је прихваћен Извештај о степену усклађености планираних и реализованих активности из програма пословања ЈКСП „Топола“ за период од 01.01.2026. до 31-03.2026. године, као у материјалу.
Такође, са 6 гласова „за“ и 1 гласом „уздржан“ (Момчило Васиљевић) је прихваћен Ценовник услуга ЈКСП „Топола“ за послове поверене од стране СО Топола, као у материјалу. 
Једногласно је донет Закључак којим се у начелу прихвата захтев председника Савета МЗ Липовац за проширење водоводне линије већим капацитетом цеви у МЗ Липовац у реону Основне школе и обавезује Одељење за буџет, финансије, привреду и друштвене делатности да средства за израду пројектно-техничке документације за потребне радове планира приликом израде нацрта Одлуке о буџету општине за 2027. годину.
Једногласно је донет Закључак којим се прихвата у начелу захтев станара улице Кнеза Лазара у Тополи за поправку улице оштећене после извођења радова на постављању водоводне мреже и обавезује Служба за јавне набавке у Одељењу за буџет, финансије, привреду и друштвене делатности да контактира лице које је вршило стручни надзор над изградњом водоводне линије у улици Кнеза Лазара у Тополи, ради изласка на терен, утврђивања чињеничног стања и достављања писаног извештаја са предлогом даљег поступања.
Пета тачка дневног реда- Разматрање Предлога програма подршке за спровођење пољопривредне политике и политике руралног развоја за општину Топола за 2026. годину
Ивана Радовић: овај Програм се сваке године ради кроз платформу коју је Министарство прописало. Свака јединица локалне самоуправе има обавезу по Закону о подстицајима да да свој предлог Програма Министарству, које даје сагласност, после тога иде на Скупштину општине, након чега можемо да расписујемо конкурс. Што се тиче података који су коришћени приликом израде овог Програма, то су углавном подаци Републичког завода за статистику, подаци из пописа становништва `22. и `23. године, подаци из пописа пољопривреде `23. године. Такође, коришћени су подаци Управе за аграрна плаћања, подаци Агенције за пољопривредне регистре, као и подаци Општинске управе. Износ средстава из буџета општине Топола за Програм за `26. годину износи 25.036.000,00 динара, с тим што имамо износ од 10.108.523,39 динара за пренете обавезе. Што се тиче мера које се реализују, то су мере директних плаћања – регрес за вештачко осемењавање, затим мере руралног развоја – инвестиције у физичку имовину (постављање пластеника, опрема за наводњавање, ископ бунара), управљање ризицима, подршка удружењима, набавка материјала за прихрану пчела, као и набавка сточне хране за проширење стада из сопственог запата.
Пошто дискусије није било, једногласно је утврђен Програм подршке за спровођење пољопривредне политике и политике руралног развоја за општину Топола за 2026. годину, као у материјалу.
Шеста тачка дневног реда- Разматрање предлога Одлуке о давању у закуп пословног простора у МЗ Наталинци
Виолета Говедарица: ми смо на некој од претходних седница донели одлуку да се покрене поступак давања у закуп пословног простора који се налази у делу зграде Културног центра у Наталинцима, у укупној површини од 75 m2. Комисија која је образована решењем председника општине спровела је поступак. Благовремено, јавио се један понуђач, а који је био и иницијатор подношења захтева за добијање закупа, Предраг Стаменковић ПР Угоститељска радња „Друго име“. Пословни простор даје се на период до три године. Понуђач је понудио цену од 140,00 дин/m2 на месечном нивоу, што чини укупан износ од 9.800,00 динара на месечном нивоу. Што се тиче свих осталих трошкова, потенцијални закупац обавезан је да их плаћа. Понуда је оцењена као исправна, цена је оцењена као одговарајућа. Почетна цена је била 130,00 дин/m2, а он је понудио 140,00 динара, тако да је Комисија предложила да Веће позитивно оцени извештај, усвоји предлог и донесе Одлуку о давању у закуп пословног простора наведеном понуђачу, по условима који су утврђени у закону. 

На питање Данијеле Дамњановић шта он ту планира да отвори, Виолета Говедарица је рекла да је од понуђача тражила да достави као Мини бизнис план, да видимо шта он ту у ствари планира и да ли је упутно дати му у закуп. Наведено је да планира угоститељску делатност мањег капацитета, да је у питању стварање неког аутентичног амбијента који спаја традицију и удобност, а који подсећа на старе градске кафане. У сваком случају, он ће морати то испоштовати и у самом уговору ће бити стављени ограничавајући фактори. Један од разлога за раскид уговора може бити и то уколико не поштује дефинисано.
После завршене дискусије, са 5 гласова „за“ и 2 гласа „уздржан“ (Јелена Јовановић и Радослав Станковић) донета је Одлука којом се даје у закуп Предрагу Стаменковић ПР Угоститељска радња „Друго име“ Наталинци пословни простор који се налази у делу објекта Зграде биоскопа-Културног центра у МЗ Наталинци, први спрат, у укупној површини од 70 m², који се налази на КП бр. 1291 КО Наталинци, по цени закупнине од 140,00 дин/m² на месечном нивоу, односно 9.800,00 динара укупно на месечном нивоу на период од 3 (три) године, за обављање угоститељске делатности при чему у закупнину нису урачунати трошкови које плаћа закупац (трошкови утрошка ел. енергије, воде, грејања, изношења смећа, и други трошкови и накнаде) и именовани обавезује да са општином Топола као закуподавцем, у року од 15 дана од дана правоснажности ове одлуке, закључи уговор о закупу наведеног пословног простора, којим ће бити регулисана сва међусобна права и обавезе.
Седма тачка дневног реда- Разматрање захтева Културног центра Топола за додатна средства у циљу штампања књиге „Огетски снег“ аутора Зорана Радојковића
Ема Стевановић: Културни центар, између осталог, има и могућност издавачке делатности, што значи да можемо да штампамо књиге и друга научна дела. Наш колега Зоран Радојковић је написао књигу и наравно Културном центру се обратио да будемо званични издавач његове књиге. Ми смо прекупили све потребне трошкове које су неопходни за штампање. То је израда ЦИП-а и број који се добија у Народној библиотеци, услуге дизајна и услуге штампе. За 200 примерака ове књиге, то излази свеукупно 83.300,00 динара.
Председавајућа: верујем кад Зоран буде правио промоцију да ће нас позвати све, па ето прилике и да дођемо до књиге. 
Јасна Миљковић: на тим позицијама немамо средстава, али ће се иста обезбедити стварањем билансног простора. Сачекаће сигурно и неки месец.

После завршене дискусије, једногласно је донет Закључак којим се прихвата захтев Културног центра Топола за додатна средства у циљу штампања књиге „Огетски снег“ аутора Зорана Радојковића, у износу од 83.300,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину.
На предлог председавајуће, једногласно је одлучено да се обједине 8. и 9. тачка дневног реда.
Осма тачка дневног реда- Разматрање Извештаја о раду Туристичке организације „Опленац“ Топола за 2025. годину са финансијским извештајем
Девета тачка дневног реда- Разматрање захтева Туристичке организације „Опленац“ Топола за додатна средства
Слађана Глишић: морам да истакнем да смо постигли значајне резултате и успехе у 2025. години. У основној делатности ове јавне службе су углавном промоција и презентација дестинације Топола, Опленца и свих њених чиниоци, угоститељски објекти, винари, носиоци смештаја, удружења, манифестације и остале установе. Забележена је велика присутност у свим медијима, на скуповима, форумима, радионицама, тако да се престижне продукције неизоставно интересују за снимање есклузивних садржаја о Тополи на подручју целе општине. Као резултат свих тих активности имамо увећање броја туриста, још важније све више инвестиција у туризам, важну грану привреде за развој нашег краја и локалне заједнице. Граде се апартмани, хотели и смештај, сале у винаријама, отварају се приватни музеји и винотеке, расте број заинтересованих учесника на сајмовима. Промотивне активности наше организације примећене су уз похвале од Туристичке организације Србије, преко надлежног министарства, форумима у земљама региона, агенцијама, па чак и у далеком Јапану. Добили смо признање „Туристички цвет“, највише национално признање у категорији манифестација. Уврштени смо у пројекат „Одрживог туризма“ на одабир Министарства туризма, уз подршку Владе Јапана и њихове агенције „Џајка“. Учествовали смо на свим сајмовима. На 46. Сајму туризма у Београду имали смо веома запажену презентацију и учешће кровних чинилаца у туризму. Ту смо лепо презентовали своју туристичку понуду и тако читаву дестинацију. Учествовали смо на Сајму туризма у Бања Луци, на 25. Међународном сајму туризма у Нишу, на 16. Међународном сајма привреде и сеоског туризма у Крагујевцу, на 56. Међународном сајму туризма у Новом Саду. Реализовали смо пројекат „Оплен мени“, изложбу и фотосафари, веома леп, у селу Жабаре. Учествовали смо у прослави Видовдана и Дана дијаспоре, који је организована 28. јуна на Златибору. Промовисали смо нашу туристичку понуду у Београду на позив ТОС-а, као и у земљама региона, у Северној Македонији, Републици Српској, Црној Гори. Имали смо и ту част и задовољство да 7. октобра посете Тополу шефови дипломатских мисија у Србији, заједно са министром спољних послова. Потом су дошли на Бербу неки од представника и радника у дипломатији. Реализовали смо 16. избор најлепших дворишта. Чак смо били домаћини на Опленачкој берби за избор најлепших дворишта Централне Србије. Сарађивали смо са свима, с ким је било потребе. Семинар сала је била на располагању свим удружењима. Реализовали смо привредно-туристичку манифестацију и манифестацију културе Опленачку бербу, поднели неке пројекте које смо могли ка ресорном министарству и ка неким другим министарствима, учествовали на едукацијама, форумима и семинарима. У прилогу је и финансијски извештај. Што се тиче захтева, поподнели смо захтев 4. маја за додатна средства стварањем билансног простора или већ како на позицији 166 програмске активности - управљање развојем туризма, функционална класификација 473 у износу од 246.399,00 динара за потребе обављања привремених и повремених послова, на период од једног месеца за три радника.
Јасна Миљковић: немамо баш простора. Износи су повећи и не можемо се никако уклопити, јер постоје ограничења. Једино ако они имају са неких својих позиција, на терет њиховог финансијског плана, али мислим да је до сада то већ све код њих искоришћено. Тренутно смо у изради нацрта ребаланса буџета и баш потребе корисника много превазилазе она средства са којима располажемо и превазилазе тај лимит. Морамо некоме узети, да би некоме надоместили. 
Драган Манојловић: мислим да је захтев оправдан у потпуности. У ситуацији смо каквој јесмо и треба да смањимо буџет. Буџет који је 1.400.000.000,00 јесте нереалан и мора да га врати на 915.000.000,00. Исто тако сматрам да ти људи који раде у Туристичкој не би требало да остану без посла овог момента, зато што ми нисмо нашли одређена средства са неке позиције да то решимо. Људи раде већ дужи временски период у тим установама. Очекујемо неке сагласности, ако будемо могли да добијемо. Ја ћу јавно да се захвалим, а требали би сви да се захвале Јелени Јовановић, која је обезбедила у задњих годину дана скоро 29 сагласности на неодређено, што у вртићу, што у локалној управи, што у ЈКСП. То је стварно за сваку похвалу. То никад нико није успео да уради за годину дана, па чак ни претходно руководство које је било. Нама је приоритет, с обзиром да сви одоше из Тополе, да запошљавамо људе који хоће да раде у Тополи.

Јелена Јовановић: без тих људи Туристичка неће функционисати. Камп за дијаспору нам је прошао, а ради ће се и просторије КУД-а, тако да нам свакако требају ти људи на ПП пословима за сва та будућа дешавања. Можда би нека средства могла да се скину код ЈКСП.
Председавајућа: била сам прошлог петка са Јасном Миљковић у Министарству. Неће нам проћи ребаланс, неће нам дати дозволу за ребаланс уколико не смањимо наш буџет на 915.000.000,00, а ми смо на 970.000.000,00. 70.000.000,00 морамо негде да скинемо, а где?! Нико не спори да тим људима треба да се продужи уговор, само морамо да одредимо одакле ћемо да узмемо те новце и да створимо билансни простор. 
Јасна Миљковић: за комунално су велики расходи и на дневном нивоу. На месечном нивоу по рачунима за услуге које они обављају буде 7.-10.000.000,00 њихова реализација по достављеним фактурама. То су велики расходи. Када су у питању и кишна и фекална канализација и водоводне линије, ниједан рачун није испод 400.- 500.000,00. Баш су велике обавезе.
Јелена Јовановић: што се тиче струје. Требала би да се упути једна молба ЕПС-у, односно предузећу које одржава расвету, да се она гаси у 23,00 часа и да се пали наредног дана око 5,00. часова 
Драган Манојловић: већ смо разговарали о томе да се обавести фирма која одржава одличну расвету „Електро енерџи“ и Раша Аврамовић, који ради за њих, да се искључује или свака друга или да се коригује или да се пригуши са тим м-боксовима, како их они зову. Молио сам то више пута. Чак сам и упутио допис и телефонски сам их звао да угасе сваку другу сијалицу, а постоји могућност, да би могли да смањимо потрошњу. 
На питање Драгана Манојловића да ли се ребалансом предвиђа било какво асфалтирање локалних путева на територији општине Топола, Јасна Миљковић је одговорила да за то нема средстава, сем ових републичких које су остале у износу од 10.000.000,00 динара.

Драган Манојловић: ове године општина Топола неће моћи да асфалтира ни један једини метар из својих средстава, што није добро.
После завршене дискусије, једногласно је прихваћен Извештај о раду Туристичке организације „Опленац“ Топола за 2025. годину са финансијским извештајем, као у материјалу.
Такође, једногласно је донет Закључак којим се прихвата захтев Туристичке организације „Опленац“ Топола за средства за потребе обављања привремених и повремених послова на период од једног месеца за три радника, у износу од 246.399,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину.
Од 9,50 часова седницом Општинског већа председава Јелена Јовановић.

Десета тачка дневног реда- Разматрање захтева Завода за заштиту споменика културе Крагујевац за  изјашњење о заинтересованости куповине пословног простора „Борели“ ДП у стечај
Виолета Говедарица: Завод за заштиту споменика културе упутио је захтев општини Топола да се изјасни о заинтересованости куповине наведеног пословног простора у површини од 212 m2 (приземље и подрум). С обзиром да се тај простор налази у оквиру културно-историјске целине „Карађорђева Топола са Опленцем“, из горе наведеног, за све интервенције и радове на непокретности неопходна су одобрења Завода. Уз захтев приложен је захтев ка Републичком државном правобранилаштву, где се наводи да је Република Србија ималац права прече куповине, сходно Закону о културном наслеђу. Иначе, овде се ради о продаји у стечајном поступку, продаји имовине стечајног дужника у деловима „Борели“, а тај пословни простор представља засебну имовину и може бити предмет засебне продаје. У списима предмета до сада, немамо да је било ко упутио неки захтев, нити смо се ми изјашњавали. Први пут нам се Завод обраћа са тим захтевом. Почетна цена је 8.247.000,00, што значи да ми имамо право да учествујемо у поступку куповине тог пословног простора, ако ми имамо средстава и ако смо заинтересовани. Ако желимо да учествујемо у поступку, ми морамо имати обезбеђена средства. То је негде око 75.000 €, а у старту већ преко 3.000.000,00 као депозит. Ми то немамо, тако да је ово више као информација. И ако се Веће изјасни као иницијатор, Скупштина општине би морала да донесе коначну одлуку.
На питање Данијеле Дамњановић шта је са зградом „Матејић хотел“, Виолета Говедарица је одговорила да се та зграда налази у приватном власништву и да је путем реституције пре неких 10-ак година враћена правним следбеницима ранијих власника. Чула сам да се и одређени инвеститори интересују, али да су велики терети. Огромни су дугови за порез, преко 10.000.000,00. Ту се јављају и нека ликвидирана друштвена предузећа. Решити ту имовинско-правне односе за те власнике биће дуг поступак, али ништа није нерешиво. Сматрам да би можда требали и ми као општина да реагујемо. Што се тиче саме безбедности, оно је небезбедно, отпадају делови фасаде с времена на време. Десиће се нешто. Својевремено је наш грађевински инспектор излазио на терен, утврдио стање објекта и упутио опомене власницима, али ништа се није реаговало. Они су дужни по закону да одржавају ту зграду и да је учине безбедном. Сада је тренутно у небезбедном стању. Стакло је свуда, смеће свуда, а центар је у питању. Можда би то требало ставити као једну тачку дневног реда и упутити налог грађевинском инспектору да се што пре реагује. 
После завршене дискусије, једногласно је донет Закључак да Општина Топола није заинтересована за куповину пословног простора „Борели“ ДП у стечају, у стамбено – пословној згради улица Булвар Вожда Карађорђа бр. 7, на к.п. бр. 1751 КО Топола варош.
Од 9,55 часова седницом Општинског већа поново председава Јасна Вуковић. 
Једанаеста тачка дневног реда- Упознавање са обавештењем Општинског правобранилаштва општине Топола упућеног председнику општине Топола
Милена Симић: у вези екпропријације, у међувремену од прошлог Већа је стигло 40 нових предмета и ја сам Вам упутила обавештење да видимо како можемо најбезболније да решимо ову ситуацију, имајући у виду да су тужбени захтеви углавном 100.000,00 динара по предмету. Ја сам упутила Министарству финансија да видим и колике су тржишне вредности по m2, где је износ отприлике око 76,00 дин/m2. Сад све зависи од вештачења, колико је одузето у међувремену, када се асфалтирало по парцели и по власништву парцела. Они су делили те парцеле кад је била препарцелација на 3-4 предмета, што сам већ помињала и упућивала вас још прошлог пута. Нпр. код Мирослава Новаковића, адвокат је на основу листа непокретности делио парцеле и од једне парцеле поднео пет тужби. Адвокат је иначе из Лесковца. Тренутно задужење везано за тих 40 предмета је 15.000,00 динара по саставу тужбе и углавном 25.260,00 динара за вештачење грађевинске струке која је достављено уз тужбу, што укупно износи 1.610.400,00 динара. То су само трошкови парничног поступка које ће адвокат узети за ових 40 предмета, плус ако уђемо у поступак, свако одржано рочиште, свако неодржано рочиште и вештачење вештака пољопривредне струке, у отприлике истом износу 20.-22.000,00 динара. Моје је било да вас упознам са тим, имајући у виду да ће трошак пасти на буџет општине Топола. Решење јесте, ја сам већ то износила, да се направи састанак са мештанима где ћемо све то размотрити. Боље да уђемо са 1.600.000,00 и да ту станемо, да они повуку те тужбе, него да терамо даље поступак. На вама је да даље одлучите у ком ћемо правцу да идемо. Ја сам у међувремену исто упутила Општинској управи захтев да видимо да ли су ти путеви асфалтирани, о чему се ту ради и углавном јесу или су насути или су асфалтирани и ми немамо те податке. Весна ми је рекла да су ти путеви рађени 50.-тих и 60.-их година. Немамо њихове захтеве, где су они тражили да им се омогући лакши прилаз парцелама и сад је проблем ту што ћемо те поступке евидентно изгубити.
Јелена Јовановић: може да се нађе надзор ко је био у том временском периоду, да се види зашто је дозволио да се уђе у приватне парцеле.

Радослав Станковић: већ смо причали о томе. Ту није било пута у јавној својини, да се он искористи, да се он наспе и асфалтира, него је пут просечен преко приватних парцела, да би имали везу са путем Наталиници – Паланка, а експропријација наравно није извршена. Они сад траже ту надокнаду и то је проблем. Слажем се са предлогом Милене, морамо да разговарамо са мештанима Клоке. Колики су појединачни тужбени захтеви?
Милена Симић: тужбени захтеви су постављени у износу 100.-350.000,00 динара по предмету, што не значи да ће бити толики, јер ја сам упутила Министарству финансија овај захтев и испало је да је по m2 углавном 76,00 динара. Ја ћу да спустим тај главни дуг, али је проблем што ћу ја да уђем у парничне трошкове и ту ће адвокат да тражи додатне трошкове. Сви мештани морају да дођу да повуку тужбу. Да ли ће они то хтети? Адвокат им је већ пренео да су у дугу 160.000,00 динара по предмету, што није тачно. Он их лаже да би извукао што више. Имате имена свих тих људи. Мора хитно да се ради, јер су већ у јуну заказана рочишта.
Јелена Јовановић: треба да седнемо са тим људима, да видимо шта можемо да урадимо, а после да обавестимо правобраниоца о свему. 

Момчило Васиљевић: питање је и да ли ће људи хтети да дођу. Треба људима ићи на ноге. Ми нисмо у позицији да сад некоме да кажемо „дођи“. 

Виолета Говедарица: поред тих тужби, још плус 60 захтева Већу имамо људи из Клоке који нису тужили. 
Милена Симић: Боље је да дамо 10.000,00 дин/m2, уколико је одузето, него да улазимо у парничне поступке. 

Ђорђе Глигоријевић: чекали смо да се све скупи, зато што ти захтеви стижу сукцесивно, а да их онда све заједно ставимо на разматрање. 

Радослав Станковић: они су врло неодговорни. Хоће да имају пут, хоће да имају прилаз магистралном путу ка Смедеревској Паланци, а хоће да наплате милионске суме за заузеће.
Милена Симић: прошли пут сам тражила да видимо стање на терену од инспекције, јер је било климаво за одређене предмете, које је адвокат после повукао, зато што сам видела да није асфалтирано и да иде кроз њиве и знала сам да ће то да иде у нашу корист. Овде имамо проблем зато што је све или насуто или је асфалтирано. Те парцеле се и даље воде на физичка лица, али он тужбом тражи да то пређе на нас, јер он неће више да плаћа порез. Зашто би плаћао порез на нешто што је јавни пут? Не знам шта је најбоље решење, али углавном ових 1.600.000,00 изнеће 3.-4.000.000,00 минимум.
Весна Павловић Костић: погледали смо КП тих парцела. То уопште није наше. Ми кад бих то нпр. уклонили, вратили у пређашње стање, они би ишли по земљи кући. 
Виолета Говедарица: морамо да разврстамо о којим путевима се ради. Ту имамо локални пут Клока – Рајковац, уврштен у наша документа и ми то морамо да платимо. Пола парцела је приватно, али су формиране парцеле. Имамо ту вероватно пар неких некатегорисаних путева, а за ово стоји да су то изоране њиве. Треба да се направи само разлика где је шта.
Данијела Дамњановић: мислим да је већ крајње време да се седне и да се договори шта око овог се ради. Ја сам да одемо доле у Клоку и да видимо шта може да се уради. Ако већ радимо тимски, ако радимо са инерцијом, ваљда треба да ту буде неких резултата.

Милена Симић: од 120 предмета, у претходном периоду, ја сам телефонским путем 80 повукла сама. Долазили су људи овде у канцеларију да повлаче те тужбе. Искрено, то није мој посао, нити спада у мој део посла, али могу да се позову људи и то даје ефекат. Предлажем да се позове председник МЗ Клока, постоји вероватно, да нађе ове људе и да види термин када могу да они да нас угосте у некој просторији, а ја сам вољна да кренем и да све објасним.
Председавајућа: предлажем да се обавеже већница Данијела Дамјановић да позове председника Савета МЗ Клока и да обезбеди састанак руководства, заједно са правобраниоцем, у просторијама неким Клоке, како бисмо разговарали о овом проблему и покушали да дођемо до тих људи, да са њима разговарамо. Када са председником МЗ искомуницираш и договориш састанак, можеш у вибер групи Већа, коју већ имамо, да нас обавестиш ког дана је састанак и у које време, а договорићемо се ко ће од нас ићи. 
Радослав Станковић: овде се ради о озбиљној ствари. Даца може да искомуницира са председником МЗ, али на том евентуалном разговору, поред правобраниоца, морају да буду и Јасна Вуковић и Драган Јовановић и Драган Манојловић и Јелена Јовановић, пошто ту постоје и пријатељске везе. Треба разговарати, ако треба и више пута, јер овде се ради о великој цифри. Суочени смо са великим губитком.

После завршене дискусије, једногласно је донет Закључак којим се обавезује Данијела Дамњановић, члан Општинског већа за спорт, омладину и односе са јавношћу, да контактира председника Савета МЗ Клока и уговори састанак са мештанима села Клока, у циљу решавања проблема око повећаног броја приспелих тужби које се односе на исплату накнаде за извршену фактичку експропријацију за катастарске парцеле општине Топола, те да након уговарања састанка о термину и месту одржавања обавести председника општине, заменика председника општине и чланове Општинског већа, ради предузимања даљих корака. 
Дванаеста тачка дневног реда- Разматрање захтева председника Савета МЗ Липовац за доделу пропуста за више путних праваца
Весна Павловић Костић: председник Савета нам се обратио захтевом за доделу 19 пропуста промера Ø 300 за постављање на наше постојеће путеве, са наведенем локацијама. Ја сам са њим све обишла, сликала, тако да са постојећег уговора који имамо закључен `25. године и чија је важност до краја јуна ми имамо средства за ових 19 комада пропуста. Само набавка.

Момчило Васиљевић: ја сам зато да имамо један став, да дајемо свима шта треба од овога, али да не уграђујемо. Наше је да им омогућимо материјал, а они сами нека уграде.
После завршене дискусије, једногласно је донет Закључак којим се прихвата у начелу захтев председника Савета МЗ Липовац за проширење водоводне линије већим капацитетом цеви у МЗ Липовац у реону Основне школе и обавезује Одељење за буџет, финансије, привреду и друштвене делатности да средства за израду пројектно – техничке документације за наведене радове планира приликом израде нацрта Одлуке о буџету општине Топола за 2027. годину.
Тринаеста тачка дневног реда- Разматрање захтева председника Савета МЗ Шуме за доделу пропуста
Весна Павловић Костић: то је фактички допуна Закључка од 26.3.2026. године, када смо им доделили цеви.  У питању је исти овај пут, где им је недостало на једном улазу за домаћинство Томе Богићевића 4 метра Ø 400, па су замолили ако можемо. Такође, са постојећег уговора који још увек је на снази, да им доделимо и ових 4 метра цеви. Они сада раде крчење растиња, па ћемо ми претерати цеви, а ако напишу захтев за ископ канала и прочишћавање, на неком од Већа ћемо да одобримо рада машина, да се реши одвођење воде на том путу.


Пошто дискусије није било, једногласно је донет Закључак којим се прихвата захтев председника Савета МЗ Шуме за доделу пропуста за потребе одводњавања пута који води од раскрнице Петокрака ка потесу Сеоска капија, на к.п. бр. 2310 КО Шуме и обавезује Одељење за инспекцијске послове и инвестиције да обезбеди набавку 4 метара пропусних бетонских цеви промера Ø 400 mm, у складу са важећим уговором предвиђеним за наведене намене у 2025. години.
Четрнаеста тачка дневног реда- Разматрање захтева председника Савета МЗ Винча за финансијска средства
Ђорђе Глигоријевић: они су у захтеву тражили 200.000,00, а у предрачуну стоји 420.000,00 динара. 
Јасна Миљковић: када се радио буџет, сем пар МЗ, нико није изразио потребе. У овој години смо истрошили средства за те намене.

Др Горан Ђорђевић: мој предлог је да они ту потребу изразе за `27. годину.
После завршене дискусије, једногласно је одлучено да се председнику Савета МЗ Винча, у вези захтева за финансијска средства за адптацију дела дома културе у Винчи, упути Обавештење да тренутно, нажалост, није могуће издвојити тражена средства, јер она нису предвиђена Одлуком о буџету општине Топола за 2026. годину, а да ће уколико се за наредну годину буду планирала средства за сличне пројекте, њихов захтев бити узет у разматрање.
На предлог председавајуће, обједињено је разматрање 15. и 16. тачке дневног реда.
Петнаеста тачка дневног реда- Разматрање захтева Дражена Марковића из Десимировца, чији је пуномоћник адвокат Јасмина Недељковић из Крагујевца за накнаду материјалне штете на возилу
Шеснаеста тачка дневног реда- Разматрање захтева Милошевић Зорана из Страгара за надокнаду материјалне штете на возилу
Ђорђе Глигоријевић: у оба захтева су улице које су државни путеви. Управљач тих путева су ЈП „Путеви Србије“. Они нису наша надлежност и треба да се обрате „Путевима Србије“ за евентуалну надокнаду штете.
Момчило Васиљевић: овде би мало с полицијом требало разговарати. Ако је поштовао ограничење брзине кроз насељено место, он је морао да види да има рупа. 
После завршене дискусије, једногласно је одлучено да се адвокату Јасмини Недељковић из Крагујевца, пуномоћнику Дражена Марковића из Десимировца, у вези захтева за накнаду штете на возилу Дражена Марковића из Десимировца, упути Обавештење да је предметним захтевом тражена накнада штете настале на возилу „Ауди А4“, регистарске ознаке KG-270-CO, услед саобраћајне незгоде која се догодила у улици Милована Миловановића у Тополи, при чему је возило налетело на ударне рупе на коловозу, а да је увидом у јавно доступне податке утврђено је да улица Милована Миловановића у Тополи представља део државног пута IБ реда број 27 и да у складу са чланом 10. Закона о путевима, делатност управљања државним путевима обавља јавно предузеће, односно друштво капитала чији је једини власник Република Србија, тако да општина Топола није надлежна за одржавање предметног путног правца, већ да је надлежност за његово одржавање и управљање на републичком нивоу.
Такође, једногласно је одлучено да се Милошевић Зорану из Страгара, у вези захтева за накнаду штете на возилу, упути Обавештење да је предметним захтевом тражена накнада штете настале на возилу „Mercedes Benz“, регистарске ознаке KG-363-CM, услед саобраћајне незгоде која се догодила у улици Солунских ратника у Тополи, при чему је возило налетело на ударне рупе на коловозу, а да је увидом у јавно доступне податке утврђено је да улица Солунских ратника у Тополи представља део државног пута IБ реда број 25 и да у складу са чланом 10. Закона о путевима, делатност управљања државним путевима обавља јавно предузеће, односно друштво капитала чији је једини власник Република Србија, тако да општина Топола није надлежна за одржавање предметног путног правца, већ да је надлежност за његово одржавање и управљање на републичком нивоу.
Седамнаеста тачка дневног реда- Разматрање предлога Решења о постављању начелника Општинске управе општине Топола – положај у I групи
Софија Радојковић: Већу смо доставили листу кандидата за избор и све записнике Комисије о самој процедури спроведеног поступка, везано за јединог кандидата којег смо имали, а то је Сања Јевтић. Других пријава на конкурс није било. Ми смо проверу спровели у складу са новом Уредбом о спровођењу интерног и јавног конкурса у јединицама локалне самоуправе и процедуру смо испоштовали у потпуности. Имали смо три фазе у којима смо испитивали кандидата. Проверили смо у првој опште и посебне функционалне компетенције, у другој нам је долазила Милијана, дипломирани психолог, која је извршила проверу понашајних компетенција и на крају смо имали завршни разговор и процену мотивације. Испред вас је предлог постављења.
Пошто дискусије није било, једногласно је донето Решење којим се Сања Јевтић, дипломирани правник из Раче, поставља за начелника Општинске управе општине Топола – положај у I групи, на период од 5 година који тече даном ступања на положај, 15.05.2026. године и именована обавезује да у року од годину дана од постављења на положај похађа програм обуке утврђен за службенике на положају.

Осамнаеста тачка дневног реда- Разматрање предлога Одлуке о прибављању непокретности у јавну својину општине Топола путем непосредне погодбе
Виолета Говедарица: у МЗ Маскар дошло је до попуњавања места за сахрањивање, тако да је било неопходно ући у решавање нових имовинско-правних односа који се односе на прибављање земљишта у јавну својину општине Топола, како би исту дали МЗ на располагање. Ми смо у претходном периоду формирали парцелу од 15 ари. Оно што је овде битно, осим што смо платили трошкове парцелације 130.000,00 динара, ми нећемо имати трошкове прибављања у јавну својину, обзиром да су се сами мештани организовали и прибавили потребна средства. Такође, Министарство финансија је проценило вредност земљишта на 234.765,00 динара, тако да ће ово у целости бити плаћено из средстава грађана.
Председавајућа: похвално је што су се људи организовали сами и што за те неке процедуралне ствари техничке које смо ми у могућности да одрадимо и већ имамо уговоре за то, сносимо ми трошак. а негде сам увек за то да подржимо људе који хоће сами да разгрну камен, да одраде, да за оно што могу уложе свој рад, људски фактор дају, а не да само „дајте нам паре, урадите нам“.  
После завршене дискусије, једногласно је утврђен предлог Одлуке о прибављању непокретности у јавну својину општине Топола путем непосредне погодбе, као у материјалу.
Деветнаеста тачка дневног реда- Разматрање захтева ПУ „Софија Ристић“ Топола  за обезбеђивање изласка геометра на терен у циљу омеђавања парцеле к.п. бр. 1695 КО Топола варош
Председавајућа: ради се о Среској кући, пошто је инспекција наложила да се тај простор, односно објекат огради, како би био безбедан. Потребно је да геометар омеђи и да каже где би био тај простор који би био ограђен, а незванично да најавим да имамо и донатора који ће да одради ту ограду. Лепо је да зато што пре то одрадимо и да ставимо у функцију те две просторије које чекају више година. 
Пошто дискусије није било, једногласно је донет Закључак којим се прихвата захтев ПУ „Софија Ристић“ Топола за обезбеђивање изласка геометра на терен у циљу омеђавања парцеле к.п. бр. 1695 КО Топола варош, на којој се налази објекат „Среска кућа“ ул. Краљице Марије бр. 1, како би се извршила мера наложена записником Министарства просвете – Сектор за инспекцијске послове (ограђивање дворишта објекта), а средства за ангажовање геометра обезбедиће се преко редовног уговора закљученог за наведене намене у 2026. години. 
Двадесета тачка дневног реда- Разматрање захтева председника Савета МЗ Крћевац за поправку ударних рупа
Председавајућа: ради се о томе да је 21. маја црквена слава у Крћевцу и да би било добро да се ти путеви, односно ударне рупе попуне, пошто кажу да је пут у јако лошем стању, а да ми дамо сагласност за то.

Весна Павловић Костић: била сам на терену. На том кружном путу има 15-ак већих рупа на којима заиста, кад се брзо вози, може да се оштети и пнеуматик и слично. Међутим, јављају лоше време. Опсецање ударних рупа и крпљење асфалтом је процес који се ради дан за даном. С обзиром да је већ у четвртак та слава, ми не бисмо смели да их отворимо, а да их не затворимо. Морамо да имамо суво време, тако да ја предлажем да се свакако усвоји захтев и да се по њему поступи, у складу са временским условима и техничким могућностима. 
После завршене дискусије, једногласно је донет Закључак којим се прихвата захтев председника Савета МЗ Крћевац за поправку ударних рупа и то: Кружни пут кроз село – од државног пута Топола – Београд (код Вожд воде) – поред школе, дома и цркве – до Благојевића кућа у Рпунику и Пут од кафане Орион до Карађорђеве чесме, у складу са важећим уговором за наведене намене закљученим са ЈКСП „Топола“ у 2026. години.

Двадесетпрва тачка дневног реда- Разматрање појединачних финансијских захтева за лечење
Јасна Миљковић: Јелена Јовановић је финансијску помоћ у износу од 5.000,00 добила 25.01.2026. године, а од осталих подносиоца захтева, нико није добио финансијску помоћ од општине у последњих шест месеци.

Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе:
· Јовановић Зоран из Тополе, 
· Кузмановић Милован из Божурње.
Такође, једногласно су, на основу приложене документације, као неосновани, одбијени захтеви:

· Петровић Петар из Наталинаца,
· Кузмић Гордана из Јунковца,
· Топаловић Адамка из Јунковца,
Једногласно је одбијен захтев Јовановић Јелене из Жабара за лечење, из разлога што је именована једнократну финансијску помоћ у износу од 5.000,00 динара добила 25.01.2026. године,
Двадесетчетврта тачка дневног реда- Разно
Јелена Јовановић: замолила би да Јасна Миљковић недељу дана пре стављања на само Веће свим већницима достави нацрт ребаланса буџета, да ми можемо да сугеришемо, ако сматрамо да нешто треба да се измени. 

Пошто је исцрпљен дневни ред, седница је закључена у 1040  часова.

Записничар


   ПРЕДСЕДНИК 
 Љиљана Милетић

